Kétórás lakossági fórumot tartott a VIII. kerületben Deutsch Tamás EP-képviselő és Kocsis Máté a kerület országgyűlési képviselője, volt helyi polgármester. A fórumról az Index tudósított

A rendezvényen lényegében a migránsokról volt szó, meg arról, hogy Svédország = Szudán. Továbbá jönnek a migránspártok.

Kocsis Máté a fórum végén kapott szót. A polgármester az ellenzék sikertelenségéről fejtette ki gondolatait. Kocsis azt mondta, ma az újságírókat tekintik politikai ellenfeleiknek, mert a parlamenti ellenzék nem képes ellátni ezt a funkciót. Név szerint a HVG, az Index és a 444 szerkesztőségét említette, és hozzátette, hogy a politika – ahogy a sport is – folyamatos háború, amely az ellenfelek legyőzéséről szól. Sérelemként pedig felhozta, hogy a 24.hu egy egri fórumról olyan képet közölt, amelyen csak egy tucat öregember látható, és így azt a benyomást keltették, hogy a Fideszt le lehet győzni.

Nem derül ki, hogy Kocsis Máté tudatosan idézi-e Steve Bannont, Donald Trump egykori tanácsadóját, aki szó szerint azt mondta, "a média az ellenség", az amerikai mainstream médiára utalva, amely többségében Trumppal ellentétes nézeteket képvisel.